ועדת החוקה, חוק ומשפט, כנסת 20, פרוטוקול מספר 180, 2016-05-09 13:00

ניסן סלומינסקי: צהריים טובים.

ניסן סלומינסקי: אנחנו מחדשים את ישיבת הוועדה, ומה שנשאר לנו זה עיריית חיפה ומועצה מקומית מג'ד אל-כרום.

ניסן סלומינסקי: נתחיל בחיפה.

<שחר פרלמוטר: אני שחר, ממשרד הפנים.

<שחר פרלמוטר: לחיפה יש חוק עזר לסדר וניקיון ויש בו סעיף המתייחס לבעל חיים, סעיף 16א, שנקבע זה מכבר כעבירת קנס שהדרגה שלה היא ב'.

<שחר פרלמוטר: הבקשה של חיפה היא לפצל את הסעיפים כך שבסעיף המתייחס לאי-איסוף הגללים דרגת הקנס תהיה א', וכל השאר יישארו ב'.

<נורית ברעם: שמי נורית ברעם, אני סגנית בכירה ליועץ המשפטי בעיריית חיפה.

<נורית ברעם: הבקשה שלנו היא על רקע זה שאין ציות להוראות החוק של איסוף צואת כלבים.

<נורית ברעם: מדובר במכה, וזה פוגע במראה העיר ונוחות תושביה.

<נורית ברעם: ניסינו בכל מיני דרכים להתמודד עם התופעה הזאת, לא כל כך בהצלחה, למרבה הצער.

<נורית ברעם: אנחנו סבורים שאם דרגת הקנס תעלה משמעותית זה עשוי לייעל את האכיפה; מה גם שבהרבה רשויות דרגת הקנס היא א', כך שמה שאנחנו מבקשים זה לא משהו חריג.

ניסן סלומינסקי: כמה זה א'?

<מיכל גולד: 730.

ניסן סלומינסקי: ו-ב'?

<נורית ברעם: 475.

ניסן סלומינסקי: וההבדל המשמעותי הזה יגרום לאנשים לאסוף את צואת כלבם?

<מיכל גולד: אני מיכל גולד, ממשרד המשפטים.

<מיכל גולד: היו כמה פניות אלינו דווקא בנושא הזה, שהוא כנראה מאוד מטריד, כולל מראשון לציון ועוד כמה רשויות.

<מיכל גולד: אנחנו בדרך כלל מייחדים את דרגה א' לדברים שהם סכנה, אבל מכיוון שהגיע מהרשויות שזו תופעה שצריכה טיפול ואנחנו מבינים את זה - - -

ניסן סלומינסקי: זו סכנה גדולה, את פעם נתקלת בדבר כזה?

ניסן סלומינסקי: להיפטר מזה אחר כך זה צרה גדולה.

ניסן סלומינסקי: ליונה יהב יש מספיק פקחים?

ניסן סלומינסקי: הרי רוב הפעמים הם יוצאים עם הכלבים בערב ובלילה, לא בשעות השגרתיות; השאלה אם יש לכם פקחים לאכוף את זה.

<נורית ברעם: יש לנו פקחים לאכוף את זה.

<נורית ברעם: אני לא יודעת אם הפקחים הרגילים עובדים בשעות האלה, אבל יש לנו אכיפה בלילה של סיירת ביטחון, ויכול להיות שנעשה איזשהו מבצע ונגייס אותם לדבר הזה.

<נורית ברעם: אני רוצה להוסיף שאנחנו עושים הרבה פעילות נלווית בנושא הזה – חינוך, הסברה בבתי ספר ועוד, כי התופעה הזאת באמת מטרידה.

ניסן סלומינסקי: אני מתאפק לא לחייך.

ניסן סלומינסקי: האם פעם עשו בדיקה כדי לראות את הקורלציה בין כמות הילדים לכמות הכלבים; לבדוק האם בעיר שיש בה הרבה מאוד ילדים למשפחה אז יש פחות כלבים, ואם יש מעט ילדים אז יש יותר כלבים?

ניסן סלומינסקי: עשו פעם בדיקה כזאת?

<נורית ברעם: לא שידוע לי.

ניסן סלומינסקי: יכול להיות ששם הבעיה.

ניסן סלומינסקי: אם יהיו משפחות מרובות ילדים, שזו ברכה גדולה, לא יהיה צורך בכלבים, ואז הבעיה תרד ממילא.

ניסן סלומינסקי: זה החינוך היותר רציני שצריכים לעשות.

<נורית ברעם: אני לא רוצה לדבר בשם ראש העיר, אבל אני חושבת שהוא מאוד רוצה שיבואו משפחות צעירות לחיפה ושהאוכלוסייה של הילדים תגדל, והוא גם עושה דברים כדי לקדם את זה.

ניסן סלומינסקי: צריכים לדעת שראש העיר הוא הנציג של המפד"ל, או הבית היהודי, בחיפה.

ניסן סלומינסקי: ככה יונה יהב מגדיר את עצמו.

ניסן סלומינסקי: את יכולה להגיד לו את זה בשמי, הוא לא יכחיש את זה.

ניסן סלומינסקי: הסיירת נוסעת ברכב, נכון?

ניסן סלומינסקי: אז איך היא תצליח לפקח?

<נורית ברעם: הסיירת מתמקדת גם בגנים ציבוריים, במוקדים שיש התאספות של בני נוער, היא לא רק נוסעת ברכב.

ניסן סלומינסקי: והחובה היא על כל בעל כלב, כן?

ניסן סלומינסקי: זאת אומרת, אין כאן חובה ציבורית יותר.

ניסן סלומינסקי: כי ראיתי פעם בחוץ לארץ מערכות שיש לעירייה.

ניסן סלומינסקי: .. לא חשוב.

ניסן סלומינסקי: רק השבוע ראיתי זוג צעיר הולך עם הכלב.

ניסן סלומינסקי: היא החזיקה את הכלב, ולו היו מין כפפות על הידיים, ובהתחלה לא הבנתי למה.

ניסן סלומינסקי: ואז ראיתי שהכלב הלך לעשות את צרכיו, היא המשיכה עם הכלב, והוא הלך עם הכפפות ואסף את זה.

ניסן סלומינסקי: השם ישמור, זה כבר יותר מסובך מילד.

ניסן סלומינסקי: אתם חושבים שהקנס הזה יהיה משמעותי יותר ויהיה מרתיע?

<נורית ברעם: כן.

ניסן סלומינסקי: יש התנגדויות?

ניסן סלומינסקי: לא.

ניסן סלומינסקי: אני מבין שאתם עושים הרבה פעולות הסברה וכולי, כלומר, מחנכים את הילדים מגיל צעיר, כי לפעמים הם אלה שהולכים.

אורי מקלב: שלום.

ניסן סלומינסקי: עיריית חיפה נמצאת פה ובקשתה היחידה היא שבנושא של הכלבים והטיפול במה שהכלב עושה: שהקנס יהיה מ-ב' ל-א', כלומר, במקום 470 שיהיה 730, כי מדובר בתופעה קשה.

ניסן סלומינסקי: ואני העליתי את הרעיון שצריך לעשות קורלציה בין כלבים לילדים, כי ככל שיש בעיר יותר ילדים, יש פחות כלבים, ולהפך.

ניסן סלומינסקי: כך אני חושב.

ניסן סלומינסקי: הם אמרו שהם רוצים להתחיל בפעולות הסברה, אז אמרתי שזאת תהיה ההסברה הכי גדולה: שירבו ילדים ואז לא יהיה צורך בכלבים.

ניסן סלומינסקי: אני חושב שאתה תסכים איתי בעניין.

אורי מקלב: חשבתי שאתה רוצה להעלות בעיה אחרת: שברגע שיש יותר ילדים, הילדים הם אלה שיוצאים לטייל עם הכלבים, והשאלה איך אנחנו יכולים להטיל על הילדים לאסוף את זה.

אורי מקלב: אבל אתה הלכת לכיוון אחר לגמרי.

ניסן סלומינסקי: המציאות אומרת שככל שיש יותר ילדים אז הכלבים הם כבר פחות - - -

אורי מקלב: אני חושב ש-450 זה מספיק כגורם מרתיע.

אורי מקלב: אתה חושב שהקנס הוא מה ש - - - ?

ניסן סלומינסקי: הם אמרו שזה הבדל משמעותי.

אורי מקלב: בשביל החיפאים העשירים 430 שקל זה משהו - - - ?

<שחר פרלמוטר: העבירה היום היא כבר עבירת קנס שהדרגה שלה זה ב', והעירייה מבקשת להעלות את זה ל-א' על רקע זה ש - - -

אורי מקלב: 450 זה לא מספיק מרתיע?

<שחר פרלמוטר: העירייה הסבירה שלא.

אורי מקלב: אולי כי אין אכיפה.

ניסן סלומינסקי: הם הבטיחו שתהיה אכיפה.

<נורית ברעם: יש אכיפה גם היום, ועדיין לא מצליחים להתגבר על זה.

אורי מקלב: אבל זה על כל פעולה ופעולה.

אורי מקלב: על כל מעשה ומעשה אפשר אולי - - -

ניסן סלומינסקי: הקנס יהיה על כל חצי שעה שלא אוספים.

ניסן סלומינסקי: זאת אומרת, זה לא יהיה חד-פעמי, אלא על כל חצי שעה, כך שאם יעברו שעתיים אז יהיו ארבעה קנסות.

<נורית ברעם: במסגרת הניסיונות להתמודד עם זה אנחנו פנינו וניסינו לקדם אפשרות של בדיקת דנ"א כדי לזהות את הבעלים, אבל לא הצלחנו במהלך הזה.

אורי מקלב: למה?

<נורית ברעם: כי משרד המשפטים לא אישר לנו את זה.

אורי מקלב: אבל מה הבעיה?

אורי מקלב: הרי זה דנ"א של הכלב.

<מיכל גולד: זה לא נראה לנו מידתי.

אורי מקלב: אני אומר שתיתנו את התיק הזה לחבר המועצה מיכאל אלפר, הוא יוכל להסתפק ב-450 ולטפל בעניין הזה.

ניסן סלומינסקי: טוב, אז אחרי מחקר גדול שעשיתם אתם בטוחים שהמעבר מזה לזה ישפיע, ואתם גם מבטיחים שתעשו פעולות הסברה, כן?

<נורית ברעם: כן.

ניסן סלומינסקי: אז גם בטוחים שהמעבר הזה ישפיע וגם מבטיחים שהם יעשו פעולות הסברה ויגבירו את האכיפה.

אורי מקלב: אני מתווכח עם ראש העיר ולא חושב כמוהו בהרבה דברים, אבל אם הוא רוצה להיבחר בבחירות הבאות והוא חושב שהעלאת הקנסות הזאת תחזק אותו, אני תומך בזה.

אורי מקלב: בגלל שאני חושב שזה לא נכון אני תומך בזה - - -

ניסן סלומינסקי: הוא גם עושה דברים טובים.

אורי מקלב: אני חושב שזה צעד לא נכון ולכן אני תומך בהצעה הזאת.

ניסן סלומינסקי: אבל הוא דווקא עושה דברים טובים, הוא עוזר לגרעינים התורניים ועוזר להרבה דברים.

אורי מקלב: אבל לגרעינים השחורים הוא לא עוזר, רק לגרעינים הלבנים.

ניסן סלומינסקי: אם יש לכם בעיה אז תגיד לנו.

אורי מקלב: לא, לא, יש לנו איתו מערכת יחסית נהדרת, אבל אנחנו עכשיו באיזה ויכוח איתו.

אורי מקלב: אבל אני מבקר הרבה בעיר ואני חושב שזאת עיר מאוד יפה, מתוחזקת ומתפתחת.

ניסן סלומינסקי: יש לה גם נוף שהקדוש-ברוך-הוא חנן אותה, נוף טבעי.

ניסן סלומינסקי: צו העיריות (עבירות קנס) (תיקון), התשע"ו-2016 – עיריית חיפה: מי בעד לאשר את הצו?

אורי מקלב: אני אומר לפרוטוקול שמי שלא הצליח לאכוף את החוק ב-450 גם לא יצליח ב-730.

אורי מקלב: אבל אני נותן לו גם את הצ'אנס הזה, מתוך אמונה שהציבור יגיד את דברו.

אורי מקלב: לכן אני תומך בזה.

ניסן סלומינסקי: אולי נבקש שייתנו לנו דיווח בעוד שנה, כדי לראות אם אכן זה עזר או לא.

ניסן סלומינסקי: מי בעד לאשר את הצו?

ניסן סלומינסקי: הצבעה בעד אישור הצו – פה אחד צו העיריות (עבירות קנס) (תיקון), התשע"ו-2016 – עיריית חיפה, אושר.

ניסן סלומינסקי: הצו אושר פה אחד.

ניסן סלומינסקי: שיהיה לכם בהצלחה במאבק.

אורי מקלב: המאבק על הזיהום?

ניסן סלומינסקי: על הנושא של הכלבים, בשביל זה הם באו.

אורי מקלב: אתה מכיר מישהו שלא נרתע מ-450?

אורי מקלב: מ-100 שקל של חניה אנשים נרתעים.

אורי מקלב: הקנס הוא לאו דווקא בסכום שלו, הקנס הוא בעצם הקנס: אדם מקבל קנס – הוא נרתע.

אורי מקלב: זה אחד הדברים הלא נעימים.

אורי מקלב: על חניה אסורה אנחנו נותנים 100 שקל; 250 שקל נחשב היום אחד הקנסות הגבוהים ביותר; אז - - -

ניסן סלומינסקי: מאחר שהאוכלוסייה שמחזיקה את הכלבים - - -

אורי מקלב: הבעיה היא של אכיפה - - -

ניסן סלומינסקי: אז שאלתי אותם והם אמרו שהם יעשו.

ניסן סלומינסקי: יכול להיות שיעשו את זה משק סגור, כך שככל שיהיה לו יותר כסף מהקנס, הוא יוכל להפעיל יותר פקחים.

אורי מקלב: נחיה ונראה.

אורי מקלב: תוכלו להביא לנו מעיריית חיפה דיווח על הקנסות של הכלבים?

אורי מקלב: כך נראה בעוד שנה מה עשיתם.

ניסן סלומינסקי: מי מחברי מועצת העירייה אחראי על זה?

<נורית ברעם: אני לא יודעת.

<נורית ברעם: זה שייך לשירות הווטרינרי ולמינהל התפעול.

<נורית ברעם: הנושא הספציפי הזה נאכף על ידי מינהל התפעול, אגף הפיקוח, כי זה עניין של שמירת הסדר והניקיון.

<נורית ברעם: אבל אני אציג את העמדה של חברי הוועדה בפני הנוגעים בדבר.

אורי מקלב: תודה.

ניסן סלומינסקי: תודה.

ניסן סלומינסקי: <צו המועצות המקומיות (עבירות קנס)(תיקון), התשע"ו-2016 – מועצה מקומית מג'ד אל-כרום>

ניסן סלומינסקי: מי מציג את הנושא הבא?

<עלאא אגבאריה: אני עלאא אגבאריה, נציג של המועצה המקומית מג'ד אל-כרום, אני יועץ חיצוני של המועצה.

אורי מקלב: יועץ משפטי?

<עלאא אגבאריה: אני משפטן, לא יועץ משפטי.

<עלאא אגבאריה: לידי יושבים עלי סרחאן, חבר מועצה, מאמון ח'לאילה, אחראי מחלקת פיקוח עירוני, ומנסור גאליה, גזבר המועצה.

<עלאא אגבאריה: לעומת עיריית חיפה אנחנו קצת מפגרים בנושא של קנסות וצו עבירות קנס, אבל חייבים להתחיל איפשהו.

<עלאא אגבאריה: מג'ד אל-כרום היא בין עכו לכרמיאל, מונה 14,000 תושבים.

<עלאא אגבאריה: בשנים האחרונות אישרנו חוקי עזר של המועצה המקומית בנושא של איכות הסביבה - - -

אורי מקלב: זה יישוב דרוזי?

<עלאא אגבאריה: מוסלמי.

<עלאא אגבאריה: כל הנושאים של איכות הסביבה, מפגעים סביבתיים, אכיפה, חוקי עזר ומיסוי מוניציפלי, לצערי לא קיימים ברוב הרשויות במגזר הערבי, והצו הזה של מג'ד אל-כרום הוא צו ראשון של מועצה מקומית שמובא לדיון בוועדת החוקה, אין צווים במגזר הערבי.

<עלאא אגבאריה: בעתיד הקרוב יבואו כל מיני רשויות.

ניסן סלומינסקי: אבל העבירות האלה קיימות בחוק עזר?

<עלאא אגבאריה: כן.

ניסן סלומינסקי: אבל לא קיימות כרגע כברירת קנס, נכון?

<עלאא אגבאריה: נכון.

<עלאא אגבאריה: חוק עזר איכות הסביבה אושר ב-2013, ובכלל, כל החוקים שאתם רואים כאן בצווים זה חוקים שאושרו לאחרונה, לפני שנתיים או שלוש שנים.

<עלאא אגבאריה: אנחנו עושים רביזיה לכל הנושא של חוקי עזר ומנסים להגיע לרמה של רשות נורמלית במדינת ישראל, שיש לה מערכת חוקים שאפשר להפעיל ולאכוף, לרווחת התושבים.

ניסן סלומינסקי: המערכת של חוקי העזר כוללת גם את הנושא של הבנייה?

ניסן סלומינסקי: חוקי העזר מתייחסים לכל הספקטרום?

<עלאא אגבאריה: כן, חוקי העזר הם על כל הספקטרום, וכוללים גם סלילת רחובות, תיעול ועוד.

<עלאא אגבאריה: בנייה זה נושא של המועצה המרחבית בקעת בית הכרם, זה לא בסמכות המועצה.

<עלאא אגבאריה: אגב, אני שמח שאתה שואל את זה, כי זה משהו שכל הזמן עולה בהקשר של רשויות מקומיות.

<עלאא אגבאריה: אבל אכיפה של נושא הבנייה זה לא קשור לרשויות המקומיות, זה אצל ועדות תכנון ובנייה מרחביות, שלרוב מנוהלות על ידי משרד הפנים.

ניסן סלומינסקי: אין ועדות מקומיות, נכון?

<שחר פרלמוטר: הוועדה המרחבית היא מקומית, אבל מרחב התכנון שלה הוא לא רשות מקומית אחת.

<עלאא אגבאריה: זה כמה רשויות.

ניסן סלומינסקי: ובינה לבין מועצת התכנון העליונה יש עוד ועדה?

<שחר פרלמוטר: המחוזית.

<עלאא אגבאריה: יש ועדה מרחבית, ועדה מחוזית וועדה ארצית.

<עלאא אגבאריה: יושב-ראש הוועדה ממונה על ידי משרד הפנים, וגם המהנדס והכול.

<עלאא אגבאריה: כלומר, זה לא ספציפית לרשות המקומית, למרות שיש כמה מועצות שיש להן ועדות תכנון.

<עלאא אגבאריה: בחוקים החדשים אנחנו מתחילים לעשות שינוי תרבותי והתנהגותי במועצה.

ניסן סלומינסקי: אנחנו מברכים אתכם מאוד על כך.

ניסן סלומינסקי: אני חושב שזה חשוב מאוד והגיע הזמן.

ניסן סלומינסקי: זה השלב הראשון, ואתם תימדדו באכיפה של הדברים; כי אם תהיה מערכת אבל לא תוכלו או תרצו לאכוף אותה, לא עשינו כלום, ואז הזעקה תהיה יותר גדולה.

ניסן סלומינסקי: כי אם יש חוקים ויש קנסות אבל לא יקרה כלום, הטענה תהיה יותר גדולה.

ניסן סלומינסקי: כלומר, אתם צריכים להחליט שאם אתם הולכים, אתם הולכים עד הסוף.

<עלאא אגבאריה: אני מקבל מה שאתה אומר.

<עלאא אגבאריה: המטרה שלנו היא לא להעשיר את קופת העירייה, ולכן בחרנו בדרגות הקנס הנמוכות.

<עלאא אגבאריה: עצם מתן הדוח או הקנס – זה בעצם מה שאנחנו רוצים.

<עלאא אגבאריה: שלאט-לאט, לאורך השנים, ידעו שלא זורקים פסולת, ידעו שמקבלים קנס.

<עלאא אגבאריה: אנחנו לא רוצים להתעמת עם התושבים וביום הראשון לתת 730 שקל ואז אנשים יעשו דווקא, לא, אנחנו רוצים סכומים קטנים, ולכן הלכנו לכיוון שמקל עם התושבים ועל דרגות קנס נמוכות.

ניסן סלומינסקי: זה בנוי מחמולות או שכבר יצאתם מהמסגרת של חמולות?

<עלי סרחאן: אני עלי סרחאן, חבר המועצה וההנהלה במועצה.

<עלי סרחאן: אני יכול להגיד לך שיש לנו יושב-ראש מועצה שהמשפחה שלו סופרת רק 19 קולות.

<עלי סרחאן: זהו.

<עלי סרחאן: כלומר, מהעניין של החמולות יצאנו בבחירות הקודמות ואני מקווה שזה יימשך ככה בעתיד, וגם אין לי ספק בזה, כי יש לנו היום בתוך המועצה נבחרי ציבור שהם קבוצה אחרת ממה שהיה.

<עלי סרחאן: אין לנו את התפיסה החמולתית, יש לנו תפיסה יותר מודרנית, יותר עם פרספקטיבה לעתיד של היישוב ושל האזור כולו, ואנחנו הולכים בכיוון הנכון.

ניסן סלומינסקי: זה יפה מאוד.

<עלי סרחאן: ומה שמובא כאן זה אחד הצעדים שאנחנו תומכים בו, ההנהלה, חברי המועצה ויושב-ראש המועצה, ורוצים לקדם אותו.

<עלי סרחאן: מדובר בשינוי של התנהגות שמושרשת אצלנו כבר הרבה שנים והגיע הזמן לשנות אותה.

<עלי סרחאן: אנחנו מודעים לכך שזה תהליך ארוך ואנחנו מסתכלים קדימה כל הזמן.

ניסן סלומינסקי: תצטרכו לעבוד בכמה מישורים: זה מתחיל בחינוך, הסברה, מודעות, אבל גם בפיקוח.

ניסן סלומינסקי: תצטרכו להגביר מאוד את המפקחים, כי אם הכול יהיה קיים אבל לא יהיו מפקחים ואם אנשים ירגישו שהם יכולים לעבור על זה בלי שקורה כלום – לא עשינו כלום.

<מנסור גאליה: בהמשך למה שאמר חבר המועצה, זה אולי המקום היחיד במגזר שבבחירות האחרונות הבחירות לא התנהלו על בסיס חמולתי.

<מנסור גאליה: אני למשל, גזבר המועצה, בכלל לא תושב המקום, אני תושב סכנין.

<מנסור גאליה: כך שאני לא נבחרתי שם על בסיס חמולתי.

<מנסור גאליה: יש לנו גם יועצת משפטית שהיא לא תושבת המקום, היא מתל אביב, ממשרד רינה לפידות.

<מנסור גאליה: יש לנו בתחום ההנדסה אישה, משרת הקב"ט היא של אישה, הקב"טית הראשונה במגזר.

<מנסור גאליה: כלומר, יש לנו דברים ייחודיים.

<מנסור גאליה: אני שלוש שנים בתפקיד, מינואר 2013, שאז התחלנו לעשות את כל השינוי בהתנהלות הרשות, ואז נבחר ראש מועצה חדש, בחור צעיר, שנתן דחיפה ודברים התחילו לזוז בכיוון החיובי; עד כדי כך שב-6 במרץ היינו אצל שר הפנים ונבחרנו כרשות מצטיינת.

<מנסור גאליה: אנחנו אחת מתוך 16 רשויות שנבחרו כרשות מצטיינת.

<מנסור גאליה: אנחנו נקבל 22 מיליון שקל לפיתוח הכפר.

<מנסור גאליה: בנוסף לכך, אנחנו רשות מספר שש במגזר שאין לה מענק מותנה.

<מנסור גאליה: המענק המותנה שלנו בוטל, בעקבות עמידת הרשות בגביית הארנונה ביותר מ-80% שלוש שנים ברצף.

<מנסור גאליה: לכן אין לי מענק מותנה, וכמו כל רשות במגזר היהודי, אני מקבל את המענק המותנה עם מענק האיזון כל חודש בחודשו.

ניסן סלומינסקי: אתם גובים את זה בעצמכם, או שהייתה לכם חברת גבייה?

<מנסור גאליה: ב-2013 ו-2014 הייתה לנו חברת גבייה, וב-2015 ו-2016 אנחנו בלי חברת גבייה, ולמרות שאנחנו בלי חברת גבייה, אחוז הגבייה עלה בשנה שעברה לעד 83% במאזן, כשלפי נוסחת המשרד אנחנו מגיעים כמעט ל-90%.

ניסן סלומינסקי: יפה מאוד.

ניסן סלומינסקי: תבורכו.

ניסן סלומינסקי: אנחנו בוודאי שרק נסייע ונעודד.

<מאמון ח'לאילה: אני מאמון, עובד מחלקת תברואה ואחראי פיקוח במועצה.

<מאמון ח'לאילה: לגבי החינוך הסביבתי, אנחנו עובדים בנושא הזה כבר שלוש-ארבע שנים, גם בתוך בתי הספר, ויש לנו היום עמותה שמקדמת את בריאות הציבור ועובדת בנושא "הסביבה שווה" – הקול-קורא שזכינו בתקציב שלו מהמשרד להגנת הסביבה.

<מאמון ח'לאילה: זה תקציב של 400,000 שקל, שמחולק לארבע שנים, בנושא של החינוך הסביבתי, שזה דבר שנוגע לשמירה על ניקיון הסביבה והשטחים הפתוחים.

<מאמון ח'לאילה: בגלל שאין לנו חוקי עזר שאפשר לאכוף אותם בקנסות, אנחנו עובדים בשיתוף פעולה עם המשטרה הירוקה והמשטרה האזרחית.

<מאמון ח'לאילה: יש לנו תחנה בתוך הכפר של המשטרה האזרחית והיא עוזרת לנו, לפחות למראית העין, לאכוף ולשמור על הניקיון, במיוחד בשטחים הפתוחים, מול תופעה של השלכת פסולת בניין, גם ברמה המקומית וגם ברמה האזורית.

<מאמון ח'לאילה: בנושא של המִחזור אנחנו כבר התחלנו במהלך של מחזור קרטון וניירות עם חברת "תמיר", שאנחנו מקושרים בחוזה דרך "אמניר" כבר שנתיים, וזה מצליח וזה הוריד לנו את רמת הפסולת.

<מאמון ח'לאילה: ואוטוטו אנחנו מתחילים גם במערך של איסוף בקבוקי פלסטיק; יש כבר הסכם חתום עם "הנקודה הירוקה", שהיא הזכיינית במכרז הזה, ועוד שבוע-שבועיים נתחיל לעבוד בנושא הזה.

<מאמון ח'לאילה: בנוסף, הקדמנו את העבודה בנושא ההסברתי, במיוחד בבתי הספר.

ניסן סלומינסקי: יפה מאוד.

<מאמון ח'לאילה: אני חושב שאנחנו בדרך הנכונה.

<מאמון ח'לאילה: ברמה האזורית אנחנו נחשבים לכפר הכי נקי בסביבה, גם בתוך הכפר וגם בשטחים הפתוחים, וכשנחוקק את החוקים האלה ונתחיל לתת קנסות זה ירים את הרמה הכללית של הניקיון.

ניסן סלומינסקי: יפה מאוד.

ניסן סלומינסקי: אז בואו נתקדם מהר.

ניסן סלומינסקי: מאחר שחוקי העזר האלה כבר קיימים ואנחנו רק רוצים להחיל, נעבור על זה מהר, כדי לראות שהכול בסדר.

ניסן סלומינסקי: אפשר לעבור סעיף-סעיף, אבל רק בכותרות.

ניסן סלומינסקי: אם היינו צריכים לאשר את החוק כחוק כעזר, היינו צריכים לדון על כל נושא ונושא, אבל פה הוא כבר קיים.

<עלאא אגבאריה: יש פה למשל הוראות לפינוי פסולת בניין - - -

ניסן סלומינסקי: יש דרך לרשות לאסוף פסולת בניין?

ניסן סלומינסקי: יש מקום מסודר?

<עלאא אגבאריה: כן.

ניסן סלומינסקי: הרי לא תמיד לאדם יש את היכולת להביא את זה לנקודת איסוף; ברשויות אחרות יש ימים שהרשות עצמה עוברת ואוספת - - -

<מאמון ח'לאילה: יש לנו נקודות של מעין אתר מעבר, ואנשים באים לשם ושופכים את פסולת הבניין למכולות ואנחנו מעבירים את זה לאתר הטמנה.

ניסן סלומינסקי: והקנס שפה זה 150 שקלים?

<עלאא אגבאריה: כן.

<עלאא אגבאריה: שוב, בעניין הקנסות אנחנו מקילים.

<עלאא אגבאריה: בנושא של מחזור הצבנו מכלי מחזור לקרטון, ועכשיו מציבים מכלי מחזור לבקבוקים.

ניסן סלומינסקי: זה כבר עובד?

<עלאא אגבאריה: הקרטון עובד.

ניסן סלומינסקי: והחברות מפנות את זה?

<עלאא אגבאריה: כן, כל הזמן.

<עלאא אגבאריה: זה גם שומר על איכות הסביבה וגם עוזר למועצה להוריד את ההוצאות שלה.

<עלאא אגבאריה: הייתה אצלנו תופעה שאנשים רוחצים מכוניות בחוץ ועושים שלוליות מים, שזה גם מסכן את העוברים והשבים וגם מבזבז מים.

<עלאא אגבאריה: אז במטרה לשמור על משאב המים ועל חזות היישוב, העלינו את הקנס על כך לרמה ד', 245.

<עלאא אגבאריה: סעיף 13(2)(ב) אומר שבעל נכס או מחזיק בו חייב להחזיק את הנכס באופן שלא יתקיים בו מפגע וחייב לשמור על ניקיון הנכס וסביבתו ולנקוט בכל האמצעים הסבירים.

<עלאא אגבאריה: כאן אנחנו העלינו את אחוז הקנס ל-730 שקל, הדרגה הגבוהה ביותר, מתוך מטרה להשית אחריות מוגברת על בעלי הנכסים, לרבות בעלי מסעדות וחנויות.

<עלאא אגבאריה: נושא השילוט הוא גם נושא כאוב במגזר הערבי.

<עלאא אגבאריה: המרחב הציבורי הוא מרחב ששייך לכל האנשים, אבל אין שמירה על המרחב הציבורי; אנשים שמים שלטים איפה שהם רוצים, איך שהם רוצים, בצורה שהם רוצים, לפעמים ברמה שהם חוסמים שדה ראייה ומסכנים את המכוניות.

<עלאא אגבאריה: אז אנחנו מתייחסים כאן לאנשים שמפרסמים או שמים שילוט - - -

ניסן סלומינסקי: אני מבין שזה מ-2013, כשעד עכשיו הדבר היחיד שיכולתם לעשות זה להגיש תביעה לבית המשפט, נכון?

<עלאא אגבאריה: כן, רק להגיש תלונה למשטרה.

ניסן סלומינסקי: עד היום עשיתם את זה?

<מאמון ח'לאילה: אני עבדתי הרבה בנושא של הפיקוח ואני אישית רשמתי הרבה דוחות על עבירה על איכות הסביבה, אבל הם היו מגיעים למטה של הקנסות בירושלים, במשרד לאיכות הסביבה.

<מאמון ח'לאילה: כלומר, הדוחות שייכים לא למועצה, אלא זה מגיע למטה הארצי של איכות הסביבה.

<מאמון ח'לאילה: רשמנו הרבה דוחות וקנסות כאלה, אבל הכסף הזה לא היה חוזר למועצה המקומית.

<מאמון ח'לאילה: אבל אכיפה כן הייתה.

<מנסור גאליה: היום התחלנו לחייב אגרת שילוט עבור כל מי שיש לו שלט של עסק, דבר שהרשות לא חייבה אף פעם.

<מנסור גאליה: התחלנו לחייב כבר השנה, גם בשביל להגדיל את ההכנסות וגם בשביל לנקות את הכפר.

ניסן סלומינסקי: ועכשיו זה יהיה תחת הרשות, כלומר, אתם תאכפו את זה ואתם תגבו את זה.

<מנסור גאליה: אנחנו אוכפים.

<עלאא אגבאריה: זה לא רק אגרת שילוט, הכוונה כאן היא שמי ששם שלט בניגוד לרישיון ובלי לבוא לרשות - - -

ניסן סלומינסקי: עוד מעט נראה גם לגבי שלט מלוכלך ודברים כאלה?

ניסן סלומינסקי: או שלא ירדתם לפרטים האלה?

ניסן סלומינסקי: כי ברשויות אחרות כן - - -

<שחר פרלמוטר: ב-13(א) לחוק עזר לשילוט הסייג לעניין - - -

ניסן סלומינסקי: בסדר.

ניסן סלומינסקי: אז יש לנו את כאן את הנושא של לכלוך, יש לנו את הנושא של אש, את הנושא של פסולת – אני רואה שיש כאן את כל המפרט.

<עלאא אגבאריה: כן, כל המפרט.

ניסן סלומינסקי: עדר כבשים.

<עלאא אגבאריה: זה גם נושא כאוב.

ניסן סלומינסקי: שלא יחצה את רשות הרבים, כי זה גורם ללכלוך והפרעות.

ניסן סלומינסקי: תוכלו לאכוף את זה?

<עלאא אגבאריה: אנחנו נוכל.

<עלאא אגבאריה: זאת המטרה של הרשות – להתחיל עם זה ולאכוף את זה.

<עלאא אגבאריה: אדוני היושב-ראש, עשינו צו שלם, כי אנחנו יודעים שלוועדה יש הרבה דברים לעשות.

<עלאא אגבאריה: ועד שהגענו עברנו דרך מאוד קשה וארוכה ואנחנו שמחים שאנחנו נמצאים פה היום כדי לאשר את כל הסעיפים.

ניסן סלומינסקי: לכן אני עובר על זה מהר.

<עלאא אגבאריה: שרי פנים התחלפו והתעכבנו קצת, שרי משפטים התחלפו והתעכבנו קצת, היו בחירות והתעכבנו קצת, כך שאנחנו שמחים שהגענו היום ועשינו את כל הדברים.

<אפרת חקאק: וקיבלתם את כל החתימות.

<עלאא אגבאריה: כן, קיבלנו את הכול.

ניסן סלומינסקי: האחריות לחיבור המים, כל עוד היא בחצר של האיש אז האחריות היא שלו; חיבור שלו לציבורי זה אחריות שלו או של המועצה?

<עלאא אגבאריה: של תאגיד המים.

ניסן סלומינסקי: אני רואה שגם בגֶזֶם יש לכם ימים שרכב של הרשות עובר ואפשר להוציא רק בימים האלה.

<עלאא אגבאריה: כן.

ניסן סלומינסקי: יש לכם שטחי דשא ציבורי?

<עלאא אגבאריה: מעט אבל כן, יש לנו כמה גנים.

<עלאא אגבאריה: אנחנו רוצים שיהיו לנו יותר גנים, אבל בינתיים נשמור על מה שיש לנו.

ניסן סלומינסקי: גדר זה לא קיר תומך, נכון?

ניסן סלומינסקי: זה רק לגדר את החצר, נכון?

<עלאא אגבאריה: כן.

<אפרת חקאק: אני רק אציין שסעיף 39(ב) מופיע פעמיים ברשימה, אבל זה אמור להופיע רק בדרגת קנס ד'.

<שחר פרלמוטר: נכון, אבל בצו הסופי זה לא משנה - - -

<אפרת חקאק: זה מופיע באמת רק בדרגת קנס ד'.

<אפרת חקאק: אני גם רוצה להגיד תודה על כך שאתם מביאים את כל תוכן הסעיפים לוועדה ולא רק רשימת סעיפים.

ניסן סלומינסקי: יש לכם הרבה שלדים?

ניסן סלומינסקי: כלומר, דברים שהתחילו לבנות ומשאירים אותם וזהו?

ניסן סלומינסקי: אתם מצליחים להתגבר על זה?

<מאמון ח'לאילה: כן.

<מאמון ח'לאילה: עד עכשיו האנשים התרגלו שהמועצה תבוא ותיקח את זה ותוריד את זה לאתר הטמנה, אבל הגיע הזמן שגם האנשים ישתתפו בעלויות ובסדר ובהובלה ובשמירה על הניקיון.

ניסן סלומינסקי: אפרת, עברת על כל זה?

ניסן סלומינסקי: יש לך הערות?

<אפרת חקאק: אין לי הערות.

<אפרת חקאק: אוסיף שבגלל שחוקי העזר הם מהשנים האחרונות, הסעיפים עצמם קצת יותר מעודכנים ומודרניים ולכן יש פחות הערות.

<עלאא אגבאריה: החוקים אחרי אישור המשרד להגנת הסביבה, אחרי אישור משרד הפנים, אחרי אישור משרד המשפטים.

<עלאא אגבאריה: אין לנו חוק שהוא משנות ה-80.

ניסן סלומינסקי: אני רואה שאם יש מישהו שיש לו גדר חיה שפולשת לשטח הציבורי, אפשר לחייב אותו לגזום את זה.

ניסן סלומינסקי: פה מדובר רק על גדר חיה, אבל מה אתם עושים עם עצים?

ניסן סלומינסקי: כי הרבה פעמים עץ שנמצא בחצר חוסם את המדרכה או מפריע או גדלים עליו דברים שנופלים על הרצפה ומשאירים הרבה לכלוך.

ניסן סלומינסקי: גם לזה אתם מתייחסים?

<מאמון ח'לאילה: גם לזה אנחנו מתייחסים, אנחנו עושים את העבודה הזאת לפעמים במקום התושבים.

ניסן סלומינסקי: יש מקומות שבהם מתירים לאורחים או לקבוצות מטיילים ללון?

ניסן סלומינסקי: כי כתוב ש"לא ילון אדם בגן ולא יקים בו אוהל, אלא במקומות שראש המועצה מתיר".

ניסן סלומינסקי: קבוצה שמטיילת ומגיעה לאזור שלכם, יש מקום שהיא תוכל ללון בו?

<שחר פרלמוטר: הרעיון הוא שאסור, אלא אם מותר.

ניסן סלומינסקי: ולכן שאלתי אם יש מקומות שהתירו.

<עלאא אגבאריה: לא.

<עלאא אגבאריה: אנשים שבאים למג'ד אל-כרום, אם הם צריכים ללון הם ימצאו 5,000 בתים פתוחים לארח אותם.

<עלאא אגבאריה: אבל לא מרשים להם לישון בחוץ.

<מיכל גולד: יש מקומות פתוחים שראש המועצה הודיע שמותר ללון בהם?

<שחר פרלמוטר: הסמכות קיימת, אבל זה חריג.

ניסן סלומינסקי: כאן כתוב שצריך לרשום.

<אפרת חקאק: זה סעיף סטנדרטי שמאפשר להם להפעיל שטח לקמפינג.

<שחר פרלמוטר: זה לאו דווקא סעיף שמחייב אותם להקצות שטח, אלא מאפשר להם אם צריך.

ניסן סלומינסקי: הכנסתם כאן הרבה מאוד דברים, והלוואי שתעמדו בהם.

ניסן סלומינסקי: יפה מאוד.

<עלאא אגבאריה: אדוני, יש בעיה ביישובים הערביים שאין מספרי בתים ואי אפשר להגיע לכתובת.

ניסן סלומינסקי: למה שלא תשימו רחובות?

<עלאא אגבאריה: כן, זה מה ש... כמו שאמר חבר המועצה עלי, זו ריצה למרחקים ארוכים, ואני מתרגש מאוד מהישיבה היום, כי אנחנו מתחילים כאן משהו חדש.

ניסן סלומינסקי: יפה מאוד.

<עלי סרחאן: בעניין שמות הרחובות אנחנו כבר עשינו את העבודה, אישרנו את זה במליאה, וזה עומד לעבור לגורמים הרלוונטיים כדי להשלים את זה.

<עלי סרחאן: כלומר, חלק מהעבודה כבר נעשתה – שמות של רחובות ושכונות.

<עלאא אגבאריה: ומספור בתים.

ניסן סלומינסקי: הדואר מחולק אליכם לבתים?

<עלי סרחאן: לתיבות דואר בכמה נקודות.

ניסן סלומינסקי: הרוכלים באמת לא מודיעים על התוצרת שלהם?

ניסן סלומינסקי: הם באמת שומרים על החוק?

ניסן סלומינסקי: או שאתם כן נותנים אישור ל - - - ?

<עלאא אגבאריה: בעבר זה לא היה קיים, אבל היום רוכל צריך להגיע למחלקת רישוי עסקים ולקבל אישור.

<עלאא אגבאריה: בנוסף, לפי החוק למניעת רעש, אסור להם...

ניסן סלומינסקי: עברתי על כל החוקים, הם נראים טובים, וגם הסכומים שאתם מבקשים הם סבירים.

ניסן סלומינסקי: אני רואה שרוכלות ללא רישיון זה הקנס הכי גדול שאתם נותנים.

<עלאא אגבאריה: כי זו תופעה שמפריעה.

ניסן סלומינסקי: למשרדים אין הערות?

<מיכל גולד: כמו ששמעת, הם כבר עברו דרך רבה איתנו.

ניסן סלומינסקי: אז אנחנו מאשרים את זה כאן.

<אפרת חקאק: מאשרים כברירת קנס.

<אפרת חקאק: לא ביקשתם לעבור לעבירת משפט; אם בעתיד תרצו, אתם מוזמנים.

ניסן סלומינסקי: צו המועצות המקומיות (עבירות קנס) (תיקון), התשע"ו-2016 – מועצה מקומית מג'ד אל-כרום: מי בעד לאשר?

ניסן סלומינסקי: הצבעה בעד אישור הצו – פה אחד צו המועצות המקומיות (עבירות קנס) (תיקון), התשע"ו-2016 – מועצה מקומית מג'ד אל-כרום, אושר.

ניסן סלומינסקי: אושר פה אחד.

ניסן סלומינסקי: כפי שאמרה היועצת, כרגע זה על עבירות קנס, ואם תרצו להשתכלל ולהעביר את זה גם לעבירות משפט, אנחנו נשמח לעשות את זה.

ניסן סלומינסקי: תודה לכם ושתהיה לכם הצלחה גדולה.